Aðventan skapar ágætt mótvægi við minnkandi dagsbirtu þótt margir starfsmenn fjármála - og efnahagsráðuneytisins séu oft á tíðum býsna uppteknir á þessum árstíma við að fylgja eftir þeim mikilvægu frumvörpum sem frá ráðuneytinu koma og þurfa nauðsynlega að verða að lögum fyrir áramót . Íslendingar gera sér gjarna dagamun á þessum árstíma og svo þarf að huga að undirbúningi jólahátíðarinnar sjálfrar með tilheyrandi gjöfum og öðru tilstandi . Á jólaföstunni hugum við gjarna að þeim sem minna mega sín , bæði nær og fjær , en mest er þó áherslan á þá sem standa okkur næst . Jólahald er í föstum skorðum hjá flestum og það er meðal annars hægt að sjá í tölum um það hvað við gerum við peningana okkar á þessum tíma samanborið við aðra árstíma . Á meðfylgjandi mynd má sjá dæmi um hvernig við gerum hlutina öðru vísi um jólin . Myndin byggir á upplýsingum frá Rannsóknasetri verslunarinnar . Myndin sýnir hvað verslun með tilteknar vörur er umfangsmikil í desembermánuði ár hvert miðað við ársmeðaltal viðkomandi árs . Þannig sést að á árunum fram til 2007 var umfang verslunar í flokknum dagvara um 30% meira í desembermánuði en sem nam ársmeðaltalinu . Hið sama gilti um kaup á áfengi þar sem kaupin í jólamánuðinum voru milli 50 og 60% umfram ársmeðaltalið . Þetta eru þeir tveir vöruflokkar þar sem upplýsingar ná yfir lengstan tíma . Jólamánuðurinn árið 2008 var töluvert öðru vísi en árin þar á undan - þarna var hrunið nýskollið á og enginn vissi mikið um það sem framundan var . Engu að síður var verslun með þessar vörur meiri en meðaltal ársins þótt boginn væri ekki spenntur eins hátt og verið hafði á árunum þar á undan . Þarna fara einnig að birtast tölur um aðra vöruflokka - verslun með föt og skó hafði greinilega verið mjög mikil í jólamánuðinum árið 2007 en lét verulega á sjá við hrunið . Eftir því sem íslenskt samfélag hefur rétt úr kútnum hefur sótt í sama far og greinilegt að landsmenn vilja gera vel við sig á jólunum . Árið 2012 voru bæði fata - og skókaup hér innanlands aftur komin á svipaðar slóðir og fyrir hrun . Áfengiskaup eru töluvert minna umfram ársmeðaltalið og sennilega er það mörgum gleðiefni . Glöggir lesendur geta þó séð að heldur hafði dregið úr áherslu á áfengiskaup í jólamánuðinum umfram aðra mánuði alveg frá 2005 . Sömu sögu er að segja um dagvöruverslun ; hún er minna umfram meðaltal ársins en verið hafði . Nú hafa húsgagnakaup bæst í hópinn og þau eru einnig umfram ársmeðaltal í jólamánuðinum . Styttri tímaraðir eru til um kaup á raftækjum og þar ber allt að sama brunni : Við kaupum miklu meira af þeim í kring um jólin en aðra mánuði ársins . Til dæmis var sala á farsímum tvöföld í desember í fyrra miðað við meðaltal alls ársins . Engin önnur vara sem Rannsóknasetur verslunarinnar birtir upplýsingar um er eins tengd jólamánuðinum og farsímar . Hins vegar telur setrið að yfir helmingur af veltu íslenskra bókaforlaga sé í desember þótt ekki séu birtar tölur um það . Í ár hefur efnahagslífið haldið áfram að styrkjast og því má ganga út frá því að í þessum mánuði verði mikið keypt af þeim vörum sem hafa sterkustu tenginguna við jólahátíðina . Þess vegna má gera ráð fyrir því að Gunna verði á nýju skónum um jólin og að síðu buxurnar hans Sigga hafi verið keyptar í þessum mánuði . Hvort þau eru bæði með snjallsíma sem þau fengu í jólagjöf í fyrra vitum við ekki .